ЩIыпIэ пщыкIуплIым къикIа ныбжьыщIэхэр
Урысей Федерацэм и щIыпIэ пщыкIуплIым къикIа ныбжьыщIи 100-м щIигъу хэтащ Iуащхьэмахуэ лъапэ щекIуэкIа ныбжьыщIэхэм я урысейпсо зэпеуэм.
Зэхьэзэхуэм я зэфIэкI щагъэлъэгъуащ КъБР-м СпортымкIэ и министерствэм бгы лыжэмрэ альпинизмэмкIэ и сабий-ныбжьыщIэ спорт школым и гъэсэнхэм. Зэпеуэхэр щекIуэкIащ метр 3847-рэ зи лъагагъ щIыпIэм. Ар къызэригъэпэщащ Урысей Федерацэм Бгы-лыжэ спортымрэ сноубордымкIэ и федерацэм «Iуащхьэмахуэ курорт» АО-мрэ Iуащхьэмахуэ районымрэ я администрацэр я дэIэпыкъуэгъуу.
Судьяхэм къалъытащ «Гарабаши — Мир» лъагъуэр дунейпсо мардэхэм хуэкIуэу. Абы и фIыгъэкIэ зэхьэзэхуэри удэзыхьэх хъуащ.
Слалом-гигантым я ныбжь елъытауэ щытекIуащ Никитин Матвей (Мурманск область), Жуковэ Дарье (Санкт-Петербург), Забалуев Александр (Сахалин), Соломахэ Софие (Ленинград область) сымэ. Дыжьын медалхэр ялъысащ Яхановэ Евэ (Башкортостан), Коряков Дмитрий (Ленинград область), Буланкинэ Юлие (Мурманск область), Дёмин Дмитрий (Краснодар край). Ещанэ увыпIэр яубыдащ Жоголев Артём (Калугэ область), Корниенкэ Татьянэ (Мурманск область), Богданов Матвей (Пермь край), Литвиновэ Линэ (Сахалин).
Слалом щхьэхуэми бжьыпэр щаубыдащ Соломахэ Софиерэ Жуковэ Дарьерэ. КъищынэмыщIауэ, дыщэр ялъысащ Попов Егоррэ (Башкортостан) Жоголев Артёмрэ. Абыхэм къакIэлъокIуэ Корниенкэ Татьянэ, Литвиновэ Линэ, Грановский Павел (Мэзкуу область), Парвицкий Никон (Ленинград область). Ещанэ увыпIэр ялъысащ Яхановэ Евэ, Дубицкий Никитэ (Пермь край), Гайдамащук Каринэ (Сахалин), Запольский Юрий (Мурманск область).
Зэхьэзэхуэр гуфIэгъуэ щытыкIэм иту зэхуащIыжащ. Зэпеуэм къыщыхэжаныкIахэм абы медалхэмрэ грамотэхэм- рэ щратыжащ. КъищынэмыщIауэ, «Iуащхьэмахуэ курорт» акционер зэгухьэныгъэм игъэуват командэ нэхъыфIым папщIэ саугъэт щхьэхуэ. Псори зэхэту очко 900 къахьри сом мин 50 къаIэрыхьащ Мурманск областым къикIахэм.
Хьэтау Ислъам.
